Potch-student verdwyn in Orania op rivier: 'Dit lyk nie goed nie' | Huisgenoot
Potch-student verdwyn in Orania op rivier: 'Dit lyk nie goed nie'
Klarissa Joubert (19), 'n jong sielkunde-student aan die Noordwes-universiteit in Potchefstroom, het vroeg Donderdagaand vermis geraak in die Oranjerivier nadat sy en vriende hier met binnebande gaan swem het.
Die grootskaalse soektog na Klarissa het Donderdag tot ná middernag geduur.
Roeibote, hommeltuie, mikroligte vliegtuie, helikopters van die polisie se soek-en-reddingspan in Kimberley en die gemeenskap het onverpoos help soek tot dit te gevaarlik geraak het om aan te gaan.
Die soektog na Klarissa is Vrydagoggend vroeg hervat.
Klarissa Joubert het Donderdag 21 Januarie in die Oranjerivier vermis geraak. Foto: Verskaf
Awie Greyling, Klarissa se swaer, het Vrydagoggend aan Huisgenoot bevestig sy skoonsussie is nog nie gevind nie.
Die polisie van Hopetown en Kimberley ondersteun die mense van Orania in hul soektog na Klarissa Joubert. Foto: Verskaf
"Dit gaan bitter sleg met die familie," het hy vertel. "Dis nie 'n lekker ding dié nie."
Hy vertel sy het by haar ouers in Orania gewoon en sou weens die inperking aanlyn met haar tweede jaar van studie in sielkunde aan die Noordwes-universiteit voortgaan.
Hy het vertel sy vrou, Charlize, is stukkend.
Karlie Lubbe, 'n vriendin, sê Klarissa kom oorspronklik van Ermelo in Mpumalanga.
"Sy het in 2019 aan die Hoërskool Ermelo gematrikuleer. Haar ouers het toe na die Noord-Kaap verhuis. Sy is 'n pragtige mens en 'n ongelooflike hokkiespeler," vertel Karlie.
Volgens Joost Strydom, die uitvoerende hoof van die Orania-beweging, is Klarissa se ouers nuwe intrekkers.
Hy het bevestig die voorval het Donderdag kort voor donker gebeur.
"Ons veiligheidspanne is omstreeks 19:00, sowat 'n uur voor die laaste lig, gemobiliseer," sê hy. "Klarissa en 'n groep vriende het met bande by die Oranje-rivier afgedryf. Sy het in 'n fratsongeluk van die binneband afgeval en die stroom het haar meegesleur."
Hy vertel toe die vriende weer aan land kom, het hulle dadelik hulp ontbied. "Die gemeenskap het in hul honderde opgedaag om te help soek," vertel Joost.
OraniaMed24, Orania se nooddiensspan met die soektog. Foto: Verskaf
"Een ou het sy mikroligte vliegtuig ontplooi, ervare roeiers het kom help en boere het tot laatnag by hul pompstasies met flitse waggehou."
Ben Almero, wat 'n veiligheidsmaatskappy besit en by die soektog betrokke geraak het, het aan Huisgenoot gesê: "Dit lyk nie goed nie."
Die gemeenskap help met die soektog na Klarissa Joubert. Orania se veiligheidsdienste help om die toerusting na te gaan. Foto: Verskaf
Ook hy het vertel die rivier loop tans baie sterk en na wat verneem word, is Klarissa met die stroom meegesleur.
"Ek het verstaan nadat sy afgeval het, het sy eers verbete aan een van haar vriende se bande probeer vashou. Maar later was sy só gedaan dat sy gesê het sy gaan los. Van daar is sy nog nie weer gesien nie."
Die soektog na Klarissa Joubert het soos 'n veldbrand in sosiale media versprei. Foto: Facebook
Volgens Ben is ook die polisie in Kimberley se soek-en-reddingseenheid ontplooi, en gaan hulle na verwagting sluise toemaak in 'n poging om Klarissa te vind. Karlie het verder vertel hulle as vriende is baie bekommerd.
"Dit is al meer as 11 ure. Klarissa is ongelooflik talentvol, tog nederig. Sy het die vermoë om binne sekondes in jou hart te kruip en 'n leeftyd daar te bly."